Derfor sviktet publikum «Victoria»
Litt over 15.000 løste billett til det storslåtte kostymedramaet sist helg. Etter helgen har omlag 8000 billett, viser de siste tallene oppdatert onsdag formiddag. Til sammenligning hadde «Hodejegerne» hele 104.000 besøkende.Kjetil Lismoen i bransjebladet Rushprint tror lunkne anmeldelser har hatt mye å si for det sviktende besøket og er usikker på om filmen treffer ungdommer. - Det skal litt til for å få unge mennesker til å se kostymedramaer. Jeg tror filmen i hovedsak henvender seg til de som har lest boken - i hovedsak voksne, sier han og legger til. - «Victoria» er en klassiker, men samtidig er det ikke en roman som er oppe i tiden, som man stadig trekker frem. Hamsun-biograf Ingar Sletten Kolloen mener at «Victoria» er en vesentlig del av vår nasjonalarv. Han har ingen formening om hvorfor publikum har sviktet. - Jeg synes at Lians film er et ganske modig norsk filmprosjekt; en motstrøm til alle norske filmer som kaver etter å ligne på Hollywood-filmer, sier Kolloen. - 15 000 i løpet av en helg er mye for meg, tilføyer Kolloen.Både Lismoen og Kolloen peker på vanskelighetene med å lage god film av Hamsuns litteratur. - Genialiteten ligger ikke i plottet. Hamsuns persongalleri er heller ikke fantastisk. Det geniale, og det magiske, er selve språket. Derfor er det vanskelig å lage gode filmer av Hamsuns romaner, mener Kolloen. - Det utfordrende med Hamsuns romaner er at det indre livet til karakterene er så rikt. Når man skal basere seg på ytre fysisk handling forsvinner mye av essensen til Hamsun, sier Lismoen. Hamsunekspert, professor Nils Magne Knutsen ved Universitetet i Tromsø tror anmeldere må ta noe av skylda. - Jeg har også fått henvendelser fra jenter i 17-års alderen som er oppslukt av fortellingen. Det handler jo om den store kjærligheten. Men det som går igjen i filmatiseringer av Hamsun, er at deler av fortellerstemmen blir borte. En del av poesien er vanskelig å overføre til film, mener Knutsen. Produsent Sveinung Golimo tror vinteridrett på TV, og det fine været har skylden for den svake starten og håper de som har sett filmen sender gode vibber videre. - Kritikken kan ha noe å si. Det som er viktig er «word of mouth» etter at folk har sett filmen. Det virker som de som ser den er veldig fornøyd. Kjernepublikummet som har et nærere forhold til romanen bruker kanskje litt lenger tid med å komme seg på kino.
Filmen om Knut Hamsuns «Victoria» ble sviktet av publikum i åpningshelgen. Ski-VM, finvær og lunkne anmeldelser får skylda.